Forslag til EUROPA-PARLAMENTETS OG RÅDETS FORORDNING om ændring af artikel 21 i Rådets forordning (EF) nr. 1292/96 om fødevarehjælpspolitik og fødevarehjælpsforvaltning og om særlige aktioner til støtte for fødevaresikkerheden

(forelagt af Kommissionen)

BEGRUNDELSE

Formålet med vedlagte forslag er at ændre Rådets forordning (EF) nr. 1292/96 af 27. juni 1996 om fødevarehjælpspolitik og fødevarehjælpsforvaltning og om særlige aktioner til støtte for fødevaresikkerheden (offentliggjort i EFT L 166 af 5. juli 1996) med henblik på at tilpasse dens artikel 21 til bestemmelserne i artikel III i den nye konvention om fødevarehjælp af 1999 (Rådets afgørelse af 13. juni 2000 - 2000/421/EF).

Fællesskabet er medlem af den internationale kornoverenskomst, som består af to særskilte retsakter: konventionen om kornhandel af 1995 og konventionen om fødevarehjælp. På dette område er der sket følgende udvikling:

- Konventionen om kornhandel af 1995 er blevet forlænget til den 30. juni 2001.

- Den nye konvention om fødevarehjælp af 1999 er blevet godkendt ved Rådets afgørelse af 13. juni 2000; denne konvention er gyldig til og med den 30. juni 2002, forudsat at konventionen om kornhandel eller en ny konvention om kornhandel forbliver i kraft til denne dato.

Formålet med konventionen om fødevarehjælp af 1999 er "at bidrage til fødevaresikkerheden på verdensplan og øge det internationale samfunds formåen, når det gælder situationer, der kræver nødhjælp, og udviklingslandenes behov for fødevaresikkerhed i øvrigt". I henhold til denne nye konvention er det årlige minimumsbidrag fra Fællesskabet og dets medlemsstater 1 320 000 tons hvedeækvivalent og 130 mio. EUR - hvoraf Fællesskabets bidrag udgør 990 000 tons.

Den nye konvention om fødevarehjælp afviger især fra den foregående på følgende punkter:

- Listen over udviklingslande og -områder, der kan modtage fødevarehjælp, er baseret på en ny liste fra OECD's komité for udviklingsbistand (DAC) med senere ændringer. De lande og områder, der kan komme i betragtning, er: De mindst udviklede lande, øvrige lavindkomstlande, lande i den lavere mellemindkomstklasse og udviklingslande med nettoimport af fødevarer i henhold til WTO (som ikke er nævnt ovenfor).

- Listen over produkter, som kan leveres, er blevet udvidet til at omfatte adskillige andre produkter end korn.

- De enkelte medlemmers forpligtelse udtrykkes enten i tons hvedeækvivalent eller i værdi eller i en kombination af mængde og værdi.

Rådets forordning (EF) nr. 1292/96 af 27. juni 1996, indeholder bl.a. en artikel 21, som lyder som følger:

"1. Rådet, der træffer afgørelse med kvalificeret flertal på forslag af Kommissionen og efter høring af Europa-Parlamentet, fastsætter Fællesskabets andel af det samlede beløb for hjælp i form af korn i henhold til konventionen om fødevarehjælp som et samlet bidrag fra såvel Fællesskabet som medlemsstaterne.

2. Kommissionen varetager koordineringen mellem Fællesskabet og medlemsstaterne af leveringen af hjælpen i form af korn i henhold til konventionen om fødevarehjælp, og den påser, at Fællesskabets og medlemsstaternes samlede bidrag mindst når op på de mængder, der er fastsat i nævnte konvention."

Denne formulering er ikke længere relevant, da der henvises til korn alene.

Det foreslås derfor at ændre artikel 21 i Rådets forordning (EF) nr. 1292/96 efter den fælles beslutningsprocedure, som foreskrevet.

2001/0005 (COD)

Forslag til EUROPA-PARLAMENTETS OG RÅDETS FORORDNING om ændring af artikel 21 i Rådets forordning (EF) nr. 1292/96 om fødevarehjælpspolitik og fødevarehjælpsforvaltning og om særlige aktioner til støtte for fødevaresikkerheden

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 179,

under henvisning til forslag fra Kommissionen,

i henhold til fremgangsmåden i traktatens artikel 251, og

ud fra følgende betragtninger:

(1) Fællesskabet og dets medlemsstater deltager i visse internationale aftaler om fødevarehjælpspolitik og fødevarehjælpsforvaltning og i aktioner, der specielt tager sigte på at støtte fødevaresikkerheden, herunder den internationale konvention om fødevarehjælp.

(2) Konventionen om fødevarehjælp af 1999 er blevet godkendt ved Rådets afgørelse (afgørelse af 13. juni 2000 om indgåelse af konventionen om fødevarehjælp af 1999 på Det Europæiske Fællesskabs vegne - 2000/421/EF [1]).

[1] Rådets afgørelse af 13. juni 2000 - 2000/421/EF - EFT L 163 af 4.7.2000.

(3) Artikel 21, i Rådets forordning (EF) nr. 1292/96 af 27. juni 1996 [2] bør bringes i praktisk og juridisk overensstemmelse med artikel III og IV i konventionen om fødevarehjælp af 1999 -

[2] Rådets forordning (EF) nr. 1292/96 af 27. juni 1996 - EFT L 166 af 5.7.1966.

UDSTEDT FØLGENDE FORORDNING:

Artikel 1

Artikel 21 i Rådets forordning (EF) nr. 1292/96 affattes således:

"1. Rådet, der træffer afgørelse med kvalificeret flertal på forslag af Kommissionen og efter høring af Europa-Parlamentet, fastsætter Fællesskabets andel af det samlede beløb for hjælp i tons hvedeækvivalent eller i værdi eller i en kombination af mængde og værdi i henhold til konventionen om fødevarehjælp som et samlet bidrag fra såvel Fællesskabet som medlemsstaterne.

2. Kommissionen varetager koordineringen mellem Fællesskabet og medlemsstaterne af leveringen af hjælpen i henhold til konventionen om fødevarehjælp, og den påser, at Fællesskabets og medlemsstaternes samlede bidrag mindst når op på de mængder, der er fastsat i nævnte konvention."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand